Nariadenie Rady (ES) č. 1147/2002
z 25. júna 2002,
ktorým sa dočasne pozastavujú autonómne sadzby Spoločného colného sadzobníka na niektoré tovary dovážané s osvedčeniami o letovej spôsobilosti
RADA EURÓPSKEJ ÚNIE,
so zreteľom na Zmluvu o založení Európskeho spoločenstva a najmä na jej článok 26,
so zreteľom na návrh Komisie,
keďže:
(1) Je potrebné zjednodušiť colné postupy pre bezcolný dovoz častí, komponentov a iných tovarov používaných na výrobu, opravu, údržbu, prestavovanie, upravovanie alebo konverziu lietadiel.
(2) Pre dosiahnutie tohto cieľa je vhodné pozastaviť autonómne colné sadzby na dovoz týchto tovarov dovážaných s osvedčeniami o letovej spôsobilosti, ktoré boli vydané stranou poverenou orgánmi letectva v spoločenstve alebo v tretej krajine.
(3) Vzhľadom na skutočnosť, že ceny častí a komponentov používaných v letectve sú zvyčajne najmenej trikrát vyššie ako ceny podobných tovarov používaných na iné účely, riziko toho, že by sa tieto tovary dovážané bez cla mohli použiť v iných priemyselných odvetviach je veľmi malé.
(4) Pozastavenie zníži administratívnu záťaž obchodníkov v oblasti letectva, pretože sa zníži potreba týchto spoločností používať colné režimy s podmienečným oslobodením, ako je zvýhodnené colné zaobchádzanie pre tovary z dôvodu ich konečného použitia, aktívny zušľachťovací styk alebo uskladnenie tovaru v colnom sklade. Okrem toho to umožní malým a stredným podnikom, ktoré doposiaľ neboli schopné používať colné režimy s podmienečným oslobodením stať sa viac konkurencieschopnými vo vzťahu k väčším spoločnostiam pôsobiacim v tejto oblasti.
(5) Pretože osvedčenia o letovej spôsobilosti nesprevádzajú vždy tovar počas prepravy, je potrebné stanoviť postup, podľa ktorého by colné orgány mohli identifikovať osvedčenia počas náhodných kontrol po prepustení výrobkov do voľného obehu.
(6) Vzhľadom na zložitosť pravidiel v oblasti letectva musia byť colné orgány schopné vyžiadať si na náklady dovozcu expertízu zástupcu národných orgánov pre letectvo, ak majú dôvod domnievať sa, že osvedčenie o letovej spôsobilosti bolo sfalšované a ak sa táto vec nedá vyriešiť iným spôsobom. Avšak orgány prv, ako k tomu pristúpia, musia zvážiť s tým spojené náklady v porovnaní s dovezeným objemom a výškou ohrozeného cla, aby nevznikali situácie, keď sa ukáže, že nedošlo k žiadnemu porušeniu predpisov, ale prospech dovozcu z pozastavenia cla je nulový kvôli nákladom na zabezpečenie znaleckého posudku.
(7) Komisia pripraví správu na základe informácií z členských štátov o ich skúsenostiach pri uplatňovaní tohto nariadenia.
(8) So zreteľom na hospodársky význam tohto nariadenia je potrebné dovolávať sa stavu naliehavosti upraveného v bode 1 (3) protokolu, ktorý je prílohou Zmluvy o Európskej únii a zmlúv o založení Európskych spoločenstiev o úlohe národných parlamentov v Európskej únii,
PRIJALA TOTO NARIADENIE:
Článok 1
Autonómne colné sadzby podľa Spoločného colného sadzobníka sa pozastavujú na časti, komponenty a iné tovary tohto druhu, ktoré sa zabudovávajú do civilných lietadiel alebo sa používajú pre ne a ktoré patria do kapitol 25 až 97 Spoločného colného sadzobníka a vo vzťahu ku ktorým strana poverená orgánmi letectva v spoločenstve alebo v tretej krajine vydala osvedčenie o letovej spôsobilosti.
Článok 2
1. Pozastavenie ustanovené v článku 1 je podmienené predložením originálu osvedčenia o letovej spôsobilosti colným orgánom pri deklarovaní tovaru na jeho prepustenie do voľného obehu.
V prípade, že nie je možné predložiť originálne osvedčenie o letovej spôsobilosti v čase, keď sa tovary prepúšťajú do voľného obehu, je pozastavenie podmienené vyhlásením podpísaným stranou predávajúcou dané tovary na obchodnej faktúre alebo na dokumente k nej priloženom. Vzor požadovaného vyhlásenia je uvedený v časti A prílohy.
2. V poli 44 jednotného colného dokladu (JCD) vyplňuje text uvedený v časti B prílohy dovozca.
3. Keď sa tovary prepustia do voľného obehu na základe zjednodušeného postupu v súlade s nariadením (EHS) č. 2913/92 z 12. októbra 1992 ustanovujúcim Spoločný colný sadzobník [1], dovozca napíše do JCD (pole 44) alebo akéhokoľvek iného úradného dokumentu, ktorý nahrádza JCD, text uvedený v časti B prílohy.
V takýchto prípadoch je pozastavenie podmienené predložením dokumentov uvedených v odseku 1 v súlade s podmienkami schválenia zjednodušeného postupu v čase, keď sa dodatočné vyhlásenie predkladá kompetentnému colnému úradu.
Článok 3
V prípadoch, keď majú colné orgány dôvodné podozrenie, že osvedčenia o letovej spôsobilosti boli sfalšované a keď sa táto vec nedá riešiť iným spôsobom, môžu si vyžiadať znalecký posudok od zástupcu národného leteckého úradu na náklady dovozcu.
V takých prípadoch colné orgány vezmú do úvahy dovážaný objem a veľkosť ohrozeného cla, aby nedochádzalo k tomu, že dovozca nebude mať prospech zo skutočnosti, že pozastavenie cla sa vynuluje nákladmi na zabezpečenie znaleckého posudku, ak sa vyšetrovaním ukáže, že predpisy o vydávaní osvedčení neboli porušené.
Článok 4
Najneskôr do troch rokov od nadobudnutia účinnosti tohto nariadenia Komisia predloží Rade správu o uplatňovaní tohto nariadenia na základe informácií poskytnutých členskými štátmi.
Článok 5
Toto nariadenie nadobúda účinnosť dňom jeho uverejnenia v Úradnom vestníku Európskych spoločenstiev.
Bude sa uplatňovať od 1. júla 2002.
Toto nariadenie je záväzné vo svojej celistvosti a je priamo uplatniteľné vo všetkých členských štátoch.
V Luxemburgu 25. júna 2002